Fanabeazana ny zazavavy

Ny fanabeazana ny zazavavy dia tsy adidy fotsiny, fa fototra iorenan’ny fampandrosoana maharitra. Rehefa omen-danja sy omena fahafahana hianatra ny ankizivavy, dia mivoatra ny fianakaviana, ny fiarahamonina, ary ny firenena iray manontolo. Koa tokony hatao laharam-pahamehana hatrany ny fiantohana fa tsy misy zazavavy tavela, ary samy mahazo fanabeazana mitovy lenta sy manome fahafahana hanorina hoavy mamiratra.

 Fanamby sy fanantenana: ny fanabeazana ny zazavavy aty Afrika Atsimon' i Sahara. 
Na dia nisy aza ny ezaka sy fandrosoana teo amin’ny sehatry ny fanabeazana sy ny fitovian-jo eo amin’ny lahy sy ny vavy, dia mbola fanamby lehibe hatrany ho an’ny firenena any Afrika atsimon’i Sahara ny fanomezana fanabeazana sahaza sy manara-penitra ho an’ny zazavavy. An-tapitrisany ireo tovovavy mbola tsy manana fahafahana miditra an-tsekoly, ka tsy afaka mankafy sy manatratra ireo zo fototra maha-olona azy ireohttps://mg.globalvoices.org/2025/06/15/174799/.

 Sakana ara-tsosialy sy ara-kolontsaina raiki-tapisaka 
Tsy mifarana amin’ny fahazoana miditra an-tsekoly fotsiny ny olana amin’ny fanabeazana ho an’ny zazavavy. Misy sakana ara-tsosialy sy ara-kolontsaina mbola lalina sy raiki-tapisaka izay manakana tanteraka ny fandrosoan’ny zazavavy eny anivon’ny sekoly. Anisan’izany ny fanambadiana aloha loatra, ny herisetra mifototra amin’ny maha-vavy, ny andraikitra an-tokantrano apetraka amin’ny zazavavy, ary ny finoana sy fomba amam-panao izay tsy manome lanja ny fanabeazana ho an’ny ankizivavy.

Tsy maintsy vahana ireo tsy fitoviana ara-drafitra sy ny rafitra fanjakazakan-dray aman-dreny sy ny fiarahamonina izay mametraka sakana amin’ny fandraisana anjara feno sy mahomby ataon’ny zazavavy eo amin’ny tontolon’ny fanabeazana.

 Fiantohana ny zon'ny zazavavy hahazo fanabeazana 
Zava-dehibe ny fiantohana ny zon’ny zazavavy hahazo fanabeazana manomboka amin’ny ambaratonga fototra ka hatrany amin’ny ambaratonga ambony. Mitaky fiaraha-mientana amin’ny sehatra rehetra izany, anisan’izany ny fanjakana, ny fianakaviana, ny sekoly, ny vondrom-piarahamonina, ary ny fikambanana tsy miankina. Tokony havaozina ny politikan’ny fanabeazana, ahitsy araka ny zava-misy sy ny filàn’ny zazavavy, ary tohanana ara-bola sy ara-pitaovana ny sekoly mba ho azo antoka fa afaka mianatra anaty tontolo mirindra sy manome aingam-panahy ny ankizivavy rehetra.

Na dia nampanantena aza ny fanjakana fa hanome fampianarana fanabeazana fototra sy ambaratonga faharoa maimaim-poana mandritra ny 12 taona ho an'ny ankizy rehetra — lahy sy vavy — dia matetika zara raha ampiharina ny politika toy izany noho ny fahantrana sy ny fenitra ara-tsosialy sy ara-kolontsaina mbola manjaka ao anatin'ny vondrom-piarahamonina eny an-toerana izay mamelona ny tsy fitovian'ny lahy sy ny vavy.

 Loharano